Rússar náðu í morgun á sitt vald Zaporizhzhia-kjarnorkuverinu, stærsta kjarnorkuveri Evrópu. Volodymyr Zelensky forseti Úkraínu fordæmir árásina og Jens Stoltenberg framkvæmdastjóri NATO tekur í sama streng. Alþjóðakjarnorkustofnunin segir að kjarnorkuverið hafi ekki skemmst og engin merki um að geislavirk efni hafi komist út í andrúmsloftið.
"Rússar skjóta á kjarnorkuverið úr öllum áttum", sagði utanríkisráðherra Úkraínu á Twitter snemma í morgun. Eldur kviknaði í húsum við kjarnorkuverið en ekki í verinu sjálfu, samkvæmt upplýsingum frá kjarnorkueftirliti Úkraínu. Slökkviliðsmenn börðust við eldinn í tæpar fjórar klukkustundir. Ekki er talið að geislavirk efni hafi lekið út í andrúmsloftið. Kjarnorkuverið er í sunnanverðri Úkraínu og framleiðir um einn fimmta af raforku landsins. Þarna eru sex af 15 kjarnaofnum landsins. Zelensky sakar Rússa um hryðjuverk með því að varpa sprengjum á kjarnorkuverið. "Rússneskir skriðdrekar búnir hitamyndavélum skjóta á kjarnorkuverið og þeir vita á hvað þeir eru að skjóta", sagði Zelensky. Sigurður M. Magnússon,
Það eina sem við höfum áhyggjur af er ef að þar yrði eitthvert slys eða eitthvað gerðist sem leiddi til þess að geislavirk efni færu út i umhverfið en það er ekkert sem bendir til þess að svo sé.
Þetta er í fyrsta sinn frá seinni heimsstyrjöldinni sem hernaðaraðgerðir og stríðsátök eru nálægt kjarnorkuveri. Þjóðarleiðtogar víða um heim fara hörðum orðum um árás Rússa á kjarnorkuverið. Verð á hlutabréfamörkuðum í Evrópu lækkaði um rúm þrjú prósent þegar viðskipti hófust í morgun.
Það er alveg ljóst að það hafa allir áhyggjur af því sem er að gerast í Úkraínu og síðan koma áhyggjurnar af hugsanlegu kjarnorkuslysi þar til viðbótar. Það muna allir eftir því hvað gerðist í Tjernobil á sínum tíma.
Sigurður segir að Íslendingar þurfi ekki að óttast geislavirkni, svo mikil sé fjarlægðin frá Íslandi.
Þannig að ég sé ekki fyrir mér að það þyrfti að grípa til sérstakra ráðstafana á Íslandi og við það má bæta að við sjáum ekki þörf á því miðað við þær aðstæður sem nú eru að fólk sé að hamstra joðtöflur til að eiga.

Rússar náðu í morgun á sitt vald Zaporizhzhia-kjarnorkuverinu, því stærsta í Evrópu. Vestrænir leiðtogar gagnrýna Rússa harðlega. Alþjóðakjarnorkustofnunin segir að kjarnorkuverið hafi ekki skemmst og engin merki séu um að geislavirk efni hafi komist út í andrúmsloftið.